Агенцијата за заштита на правото на слободен пристап до информациите од јавен карактер, врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Б. Ј. од Скопје, поднесена против Решението на Општина Берово, по предметот Барање за пристап до информации од јавен карактер, на 28.10.2022 година, го донесе следното

**Р Е Ш Е Н И Е**

1. Жалбата изјавена од Б. Ј. од Скопје, поднесена против Решението на Општина Берово бр.18-3500/4 од 03.10.2022 година, заведена во Агенцијата под бр.08-269 на 19.10.2022 година, по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

1. На 27.09.2022 година, Б. Ј. од Скопје поднел Барање за пристап до информации од јавен карактер до Општина Берово, со кое побарал по пошта да му биде доставен препис и фотокопија од следната информација:

„Архитектонско урбанистички план (АУП) кој се однесува на КП 2138/7 за КО Берово, за КП 2139/2 за КО Берово, КП 2138/7 за КО Берово, за КП 2138/5 за КО Берово, за КП 2138/1 за КО Берово, за КП 2138/4 за КО Берово, за КП 2138/3 за КО Берово, за КП 2150/2 за КО Берово, усвоен со Одлуката за донесување на Измена на ДУП од 14.09.2010 год.,арх.број 07-2076/1 од 14.10.2010 год. На Совет на Општина Берово – во целост, заверен со верно на оригинал. Напомена: Урбанистичкиот план од 2010 год. Е последната промена на наведената локација“.

1. Постапувајќи по ова Барање, Имателот на информации до Барателот доставил Решение на бр.18-3500/4 од 03.10.2022 година со кое, како што е наведено во диспозитивот на Решението – „се дава позитивен одговор на барателот...“.

Незадоволен од горе наведеното Решение, Барателот на информации на 19.10.2022 година поднесе Жалба до Агенцијата, заведено во Агенцијата под бр.08-269. Во Жалбата се наведува дека: „...наместо бараната информација...се дава одговор дека било потребно да се изработи урбанистички проект за дефинирање на градбите, за што Општина Берово немала отпочнато постапка и дека финансирањето на ваквата разработка може да биде преку Општина Берово и преку финансирање од засегнатата страна...сум сопственик на дел од катастарската парцела која пак е дел од градежната парцела, на која треба да се градат објектите и за која барам да се издаде Архитектонско-урбанистички план (АУП)...“. Во прилог на Жалбата е доставена фотокопија од цитираниот Одговор од Општина Берово бр.18-3500/3 од 03.10.2022 година во кој се наведува дека „Во врска со Вашето барање...за разработка на бараната градежна парцела...потребно е да се изработи урбанистички проект за дефинирање на градбите, за што **Општина Берово нема отпочнато постапка**...“.

Со електронски допис од 20.10.2022 година, Агенцијата ја препрати горенаведената Жалба до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Постапувајќи по претходно наведениот допис, Имателот на информации до Агенцијата достави Одговор на жалба бр.18-3500/7 од 20.10.2022 година, заверен во архивата на Агенцијата под бр 08-269 на 26.10.2022 година, во кој се наведува дека: „...само во 2022 година, жалителот Борис Јантински има добиено одговор на повеќе од 10 барања во рок од 6 месеци, за една иста проблематика...лицето Борис Јантински повторно достави барање до Општина Берово, овој пат за АУП, за одредена катастарска парцела, кое нешто, согласно одговорот од Одделението за урбанизам, претставува разработка на бараната градежна парцела (во која се наведени сите катастарски парцели), односно изработка на урбанистички проект за дефинирање на градбите, за што **Општина Берово нема отпочнато постапка** и кое нешто може да биде финансирано од страна на Општина Берово и од страна на засегнатата странка. Одлуката бр.07-2076/1 од 14.10.2010 година која ја цитира барателот на информацијата со која **наводно** **е усвоен** Архитектонско урбанистички план (**АУП**) **се однесува на измена на ДУП**...нејасно е од каде жалителот има приложено ваков документ и на него се повикува во жалбата...Сите доставени барања се упатени до Одделението за урбанизам, за иста проблематика се нејасни, непрецизни и постојано со иста содржина, од кои не може точно да се утврди што точно бара барателот од Општина Берово...барањата кои се доставуваат од жалителот немаат крај и покрај тоа што се повторуваат и не се прецизни...“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

При донесување на наведеното Решение, Агенцијата за заштита на правото на слободен пристап до информациите од јавен карактер ги разгледа Жалбата и другите расположливи списи во врска со предметот и утврди дека Имателот на информации не постапил правилно согласно одредбите од Законот за слободен пристап до информации од јавен карактер.

Во конкретниот случај, Имателот на информации прифакајќи го Барањето и постапувајќи согласно Законот за слободен пристап до информации од јавен карактер, донел решение согласно член 24 став 1 од Законот за слободен пристап до информации од јавен карактер, каде се наведува дека: „ако имателот на информацијата позитивно одговори на барањето, веднаш му овозможува на барателот запознавање со содржината на бараната информација и тоа со увид, препис, фотокопија или електронски запис“, но со истото на Барателот не му овозможил пристап до бараната информација.

Имено, Имателот на информации постапил контрадикторно по Барањето за пристап до информации од јавен карактер, од причина што донел Решение бр.18-3500/4 од 03.10.2022 година за уважување на барањето од Б. Ј. од Скопје кому, иако навел во Решението, во прилог на истото не му ја доставил бараната информација, туку во прилог му доставил Одговор од Општина Берово бр.18-3500/3 од 03.10.2022 година во кој се наведува дека „Во врска со Вашето барање...за разработка на бараната градежна парцела...потребно е да се изработи урбанистички проект за дефинирање на градбите, за што Општина Берово **нема отпочнато постапка**...“.

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил целосно согласно член 20 и член 21 од Законот за слободен пристап до информации од јавен карактер, со тоа што не донел Решение со кое позитивно ќе одговори на Барањето, а во кое ќе образложи дека не располага со бараната информација и зошто не располага со истата.

Согласно член 3 алинеја 2 од Законот за слободен пристап до информации од јавен карактер „информација од јавен карактер“ е информација во која било форма што ја создал или со која располага имателот на информацијата согласно со неговите надлежности.

Во интерес на јавниот карактер, Имателот на информации согласно член 10 од Законот за слободен пристап до информации од јавен карактер е должен проактивно да постапува и да ги објавува актите со кои располага и според кои ја врши својата дејност, на својата веб-страна, со цел јавноста да биде запознаена со начинот на работата.

Што се однесува до наводите во Одговор на жалба бр.18-3500/7 од 20.10.2022 година, во кој се наведува дека: „...само во 2022 година, жалителот Борис Јантински има добиено одговор на повеќе од 10 барања во рок од 6 месеци, за една иста проблематика...“ и дека истите биле „...нејасни, непрецизни и постојано со иста содржина...“, Агенцијата му укажува на имателот на информации дека при своето постапување по наведените барања од истиот Барател, пропуштил да постапи согласно член 17 став 1 и согласно член 23 од Законот за слободен пристап до информации од јавен карактер, кои се однесуваат на постапувањето по „нејасни и непрецизни„ барања, како и по барања „со иста содржина“, односно на веќе одговорени барања од ист барател на информации.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

 **Пламенка Бојчева**